Wanneer uitbranding jou beetkry! - Solidariteit GildesSolidariteit Gildes Wanneer uitbranding jou beetkry! - Solidariteit Gildes
Tuis / Gesondheidpraktisyns Artikel / Wanneer uitbranding jou beetkry!
Die bogenoemde stelling laat dit so maklik klink. As dinge nie werk nie, verander dit.
Dit is egter nie so maklik soos wat dit klink nie.
Gesondheidspraktisyns, verpleegsters en maatskaplike werkers maak elke dag bewustelik die keuse om hulle eie welstand prys te gee sodat hulle na iemand anders s'n kan omsien.
Die Wêreld Gesondheidsorganisasie (WGO) het onlangs in 'n verklaring aangekondig dat uitbranding nou as 'n mediese toestand beskou word. Dit volg kort nadat SASA (South African Society of Anaesthesiologists) in April hierdie jaar berig het van drie narkotiseurs wat in afsonderlike gevalle selfmoord gepleeg het – die hoofrede hiervoor was uitbranding.
Dokters word elke dag met uitbranding onder hulle pasiënte gekonfronteer. Hulle is spesialiste op die veld wanneer dit by hulle pasiënte kom en weet presies watter simptome om voor uit te kyk en hoe om dit te behandel, en tog sien hulle meestal nie die simptome in hulleself raak nie.
Die Beroepsgilde vir Gesondheidspraktisyns wil dokters aanmoedig om hulle eie raad te volg wanneer simptome begin opduik wat met uitbranding verband hou. Uitbranding is die wortel van baie ernstige probleme. As dit nie behandel word nie kan dit tot ernstige gesondheidsprobleme of selfs foute in die praktyk (mediese nalatigheid), alkoholisme of selfmoord lei.
Sommige tegnieke om uitbranding hok te slaan, is uitdagend vir sekere beroepe, maar jou beroepsgilde wil jou aanmoedig om dié tegnieke te probeer, al is dit net een op 'n slag.
Hiermee 'n paar wenke oor hoe om stelselmatig dinge te begin verander:
Wees rustig wanneer jy wakker word
Dit klink dalk soos die perfekte wêreld, maar dit is eintlik baie belangrik. In plaas daarvan om daardie vyf minute "snooze"-knoppie te druk, staan eerder daardie vyf minute vroeër op en wees rustig. Sit in die tuin, lees 'n dagstukkie of sit net rustig in die bed en word op jou eie tyd wakker, sonder 'n gejaag. Ons het egter begrip dat jy soms in jou beroep vir 'n noodgeval uitgeroep word en dan is die bogenoemde nie 'n moontlikheid nie. In hierdie geval hou sommer jou stiltetyd in die kar of kry jou goed voel speellys reg waarna jy kan luister.
Eet reg, oefen gereeld en slaap
In jou beroep is slaap dalk 'n luuksheid, maar dit is tog belangrik om wanneer jy die geleentheid kry, dit so goed moontlik te benut. Jy kan minder slaap, maar sekere goed doen sodat jy beter kwaliteit slaap inkry. Maak jou kamer jou heiligdom waar jy die dag by die deur kan los. Wanneer jy eet, eet reg. Moenie net daai koppie koffie gryp nie; gryp eerder iets gebalanseerd. Moet ook nie kort voor slaaptyd groot porsies eet nie. Oefen wanneer jy die geleentheid kry; dit hoef nie daagliks te wees nie, net wanneer jy kan. Een keer 'n week is beter as glad nie. Indien jy eerder die tyd saam met jou gesin wil spandeer, vind 'n sport of stokperdjie wat julle as gesin saam aktief kan oefen.
Skuif tegnologie eenkant toe
Maak die meeste van jou af tye. Moenie heeltyd op jou selfoon of skootrekenaar wees nie. Vat 'n breuk van tegnologie, veral voor slaaptyd sodat jou brein kan rus.
Onthou hoekom jy in die eerste plek doen wat jy doen
Hoekom het jy jou beroep gekies? Soms raak die lewe so besig dat jy vergeet hoekom jy in die eerste plek die beroep betree het. Skryf vir jouself neer hoekom jy die eerste keer besluit het op jou beroep, en wanneer jy besef het jy doen wat jy gebore is om te doen. Dit sal jou help om weer daardie gevoel wat jou roeping in jou wakker gemaak het, te onthou. Dit verlaag ook die risiko van uitbranding.
Vat 'n breuk
Jou werk is baie belangrik, maar vat 'n breuk. Jy is baie meer werd as jy na jou eie welstand omsien as wat jy jouself laat uitbrand.
Die bogenoemde is net 'n paar wenke van nog baie ander. Al pas jy net een toe vandag is jy klaar op pad na oorwinning.